Akt o podmienkach pristúpenia Bulharskej republiky a Rumunska a o úpravách zmlúv, na ktorých je založená Európska únia - PRVÁ ČASŤ: ZÁSADY - Článok 6



Úradný vestník L 157 , 21/06/2005 S. 0204 - 0205



Článok 6 1. Zmluvy alebo dohovory, ktoré boli uzavreté alebo sú predbežne uplatňované Spoločenstvom alebo v súlade s článkom 24 alebo článkom 38 Zmluvy o EÚ s jedným alebo viacerými tretími štátmi, s medzinárodnou organizáciou alebo so štátnym príslušníkom tretieho štátu, sú za podmienok stanovených v pôvodných zmluvách a v tomto akte pre Bulharsko a Rumunsko záväzné. 2. Bulharsko a Rumunsko sa za podmienok stanovených v tomto akte zaväzujú pristúpiť k zmluvám alebo dohovorom uzavretým alebo podpísaným spoločne Spoločenstvom a súčasnými členskými štátmi. Pristúpenie Bulharska a Rumunska k zmluvám alebo dohovorom uzavretým alebo podpísaným spoločne Spoločenstvom a súčasnými členskými štátmi s niektorými tretími krajinami alebo medzinárodnými organizáciami bude dohodnuté uzavretím protokolu k týmto zmluvám alebo dohovorom medzi Radou, ktorá koná jednomyseľne v mene členských štátov, a dotknutou treťou krajinou alebo krajinami alebo medzinárodnou organizáciou. Komisia dojedná tieto protokoly v mene členských štátov na základe rokovacích smerníc jednomyseľne schválených Radou a po porade s výborom zloženým zo zástupcov členských štátov. Návrhy protokolov, ktoré majú byť uzavreté, predloží Rade. Týmto postupom nie je dotknutý výkon vlastných právomocí Spoločenstva ani rozdelenie právomocí medzi Spoločenstvom a členskými štátmi, pokiaľ ide o uzatváranie takýchto zmlúv v budúcnosti alebo akýchkoľvek zmien a doplnení, ktoré sa netýkajú pristúpenia. 3. Po pristúpení k zmluvám a dohovorom uvedeným v odseku 2 nadobudnú Bulharsko a Rumunsko rovnaké práva a povinnosti vyplývajúce z týchto zmlúv a dohovorov, ako majú súčasné členské štáty. 4. Odo dňa pristúpenia a do nadobudnutia platnosti potrebných protokolov uvedených v odseku 2 uplatňuje Bulharsko a Rumunsko ustanovenia zmlúv alebo dohovorov, ktoré uzavreli spoločne súčasné členské štáty a Spoločenstvo pred pristúpením s výnimkou dohody o voľnom pohybe osôb uzavretej so Švajčiarskom. Táto povinnosť sa takisto vzťahuje na zmluvy alebo dohovory, na ktorých predbežnom uplatňovaní sa Únia a súčasné členské štáty dohodli. Do nadobudnutia platnosti protokolov uvedených v odseku 2 prijme Spoločenstvo a členské štáty, spoločne, ak je to vhodné, v rámci svojich právomocí, všetky vhodné opatrenia. 5. Bulharsko a Rumunsko pristupujú k Dohode o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej [1], podpísanej v Cotonou 23. júna 2000. 6. Bulharsko a Rumunsko sa za podmienok stanovených v tomto akte zaväzujú pristúpiť k Dohode o Európskom hospodárskom priestore [2], v súlade s článkom 128 uvedenej dohody. 7. Odo dňa pristúpenia Bulharsko a Rumunsko uplatňujú dvojstranné zmluvy a dojednania o textile uzavreté Spoločenstvom s tretími krajinami. Množstevné obmedzenia uplatňované Spoločenstvom na dovoz textilných a odevných výrobkov sa upravia tak, aby sa zohľadnilo pristúpenie Bulharska a Rumunska k Spoločenstvu. Na tento účel môže Spoločenstvo predo dňom pristúpenia dohodnúť s dotknutými tretími krajinami zmeny a doplnenia uvedených dvojstranných zmlúv a dojednaní. Ak zmeny a doplnenia dvojstranných zmlúv a dojednaní o textile nenadobudli platnosť do dňa pristúpenia, prijme Spoločenstvo potrebné úpravy svojich predpisov o dovoze textilných a odevných výrobkov z tretích krajín, aby sa zohľadnilo pristúpenie Bulharska a Rumunska. 8. Množstevné obmedzenia uplatňované Spoločenstvom na dovoz ocele a výrobkov z ocele sa upravia na základe dovozu výrobkov z ocele s pôvodom v dotknutých dodávateľských krajinách do Bulharska a Rumunska v posledných rokoch. Na tento účel sa dohodnú predo dňom pristúpenia potrebné zmeny a doplnenia dvojstranných zmlúv a dojednaní o oceli, ktoré uzavrelo Spoločenstvo s tretími krajinami. Ak zmeny a doplnenia dvojstranných zmlúv a dojednaní nenadobudli platnosť do dňa pristúpenia, použijú sa ustanovenia prvého pododseku. 9. Zmluvy o rybnom hospodárstve uzavreté pred pristúpením medzi Bulharskom alebo Rumunskom a tretími krajinami spravuje Spoločenstvo. Práva a záväzky vyplývajúce pre Bulharsko a Rumunsko z týchto zmlúv zostávajú nedotknuté, pokiaľ zostanú ustanovenia týchto zmlúv predbežne zachované. Rada v každom prípade bez zbytočného odkladu, najneskôr však pred uplynutím platnosti zmlúv uvedených v prvom pododseku, prijme na návrh Komisie kvalifikovanou väčšinou vhodné rozhodnutia pre pokračovanie rybolovných činností vyplývajúcich z týchto zmlúv vrátane možnosti predĺženia platnosti určitých zmlúv o najviac jeden rok. 10. S účinnosťou odo dňa pristúpenia odstúpi Bulharsko a Rumunsko od všetkých zmlúv o voľnom obchode s tretími krajinami vrátane Stredoeurópskej dohody o voľnom obchode. Bulharsko a Rumunsko prijmú v rozsahu nesúladu zmlúv medzi Bulharskom, Rumunskom alebo oboma týmito štátmi na jednej strane a jednou alebo viacerými tretími krajinami na strane druhej so záväzkami vyplývajúcimi z tohto aktu potrebné kroky na odstránenie vzniknutého nesúladu. Ak sa Bulharsko alebo Rumunsko stretnú s ťažkosťami pri úprave zmluvy uzavretej pred pristúpením s jednou alebo viacerými tretími krajinami, odstúpia od tejto zmluvy v súlade s podmienkami v nej ustanovenými. 11. Bulharsko a Rumunsko pristupujú za podmienok stanovených v tomto akte k vnútorným zmluvám uzavretým súčasnými členskými štátmi na účely vykonávania zmlúv alebo dohovorov uvedených v odsekoch 2, 5 a 6. 12. Bulharsko a Rumunsko prijmú v prípade potreby vhodné opatrenia, aby prispôsobili svoje postavenie vo vzťahu k medzinárodným organizáciám a k tým medzinárodným zmluvám, ktorých zmluvnými stranami je aj Spoločenstvo alebo iné členské štáty, k právam a povinnostiam vyplývajúcim z ich pristúpenia k Únii. Predovšetkým ku dňu pristúpenia alebo čo najskôr po ňom odstúpia od medzinárodných zmlúv o rybnom hospodárstve, ktorých je Spoločenstvo tiež zmluvnou stranou, a vystúpia z organizácií, ktorých je Spoločenstvo tiež členom, pokiaľ sa ich členstvo nevzťahuje aj na iné oblasti ako na rybné hospodárstvo. [1] Ú. v. ES L 317, 15.12.2000, s. 3. [2] Ú. v. ES L 1, 3.1.1994, s. 3 --------------------------------------------------